ଭୁବନେଶ୍ୱର, ମାର୍ଚ୍ଚ ୧୦(ଲୋକାଲ ୱାୟାର): ରାଜଧାନୀରେ ମଙ୍ଗଳବାର କମିଶନରେଟ ପୁଲିସର ଅଫିସର ଓ କର୍ମଚାରୀ ମାନେ ଏକାଠି ନାଚଗୀତରେ ସାମିଲ ହୋଇ ହୋଲି ପାଳିଥିବା ଦେଖିବାକୁ ମିଳିଥିଲା ।
ଏଥିପାଇଁ ରିଜର୍ଭ ପୁଲିସ ଗ୍ରାଉଣ୍ଡରେ ଆୟୋଜିତ ସ୍ୱତନ୍ତ୍ର କାର୍ଯ୍ୟକ୍ରମରେ ପୁଲିସ କମିଶନର ସୁଧାଂଶୁ ଷଡ଼ଙ୍ଗୀ, ଆଡିସନାଲ ସିପି ଅନୁପ ସାହୁ ଏବଂ ଟ୍ରାଫିକ ଡିସିପି ସାଗରିକା ନାଥଙ୍କ ସମେତ ବହୁ ଯବାନ୍, କନଷ୍ଟେବଲ, ଏସଆଇ, ଏଏସଆଇ, ଇନ୍ସପେକ୍ଟର, ଡିଏସପି ଏକାଠି ହୋଇଥିଲେ ।
କାର୍ଯ୍ୟକ୍ରମରେ ସମସ୍ତେ ପରସ୍ପରକୁ ମିଷ୍ଟାନ୍ନ ଖୁଆଇବା ସହ ରଙ୍ଗ ବୋଳି ଅଭିନନ୍ଦନ ଜଣାଇଥିଲେ । ସମସ୍ତେ ବଲିଉଡ ଧୁନରେ ପାଦରେ ପାଦ ମିଳାଇ ନାଚିଥିଲେ ।
ଦିନବେଳା ଡୁ୍ୟଟିରେ ଥିବା ପୁଲିସମାନଙ୍କ ପାଇଁ ସନ୍ଧ୍ୟାରେ ମଧ୍ୟ ସ୍ୱତନ୍ତ୍ର କାର୍ଯ୍ୟକ୍ରମ ଆୟୋଜନ କରାଯାଇଛି ବୋଲି କହିଥିଲେ ଡିସିପି ସୁଧାଂଶୁ ଷଡ଼ଙ୍ଗୀ ।
ସ୍ୱାସ୍ଥ୍ୟ ବିଭାଗର ପରାମର୍ଶ ଅନୁଯାୟୀ ସତର୍କତାର ସହ ଏହି ହୋଲି ପାଳନ କରାଯାଇଥିଲା ବୋଲି କହିଥିଲେ ଆଡିସନାଲ ସିିପି ଶ୍ରୀ ସାହୁ ଏବଂ ଡିସିପି ସାଗରିକା ନାଥ ।
ଭୁବନେଶ୍ୱର, ମାର୍ଚ୍ଚ ୧୦(ଲୋକାଲ ୱାୟାର): ହୋଲି ଖୁସି ମଧ୍ୟରେ ମଙ୍ଗଳବାର ରାଜ୍ୟବ୍ୟାପୀ ଅଘଟଣ ଘଟି ୧୩ ଜଣ ନଦୀ, ପୋଖରୀରେ ବୁଡ଼ି ପ୍ରାଣ ହରାଇଥିବା ବେଳେ ବାଇକ ଦୁର୍ଘଟଣାରେ ୩ ଜଣ ପ୍ରାଣ ହରାଇଛନ୍ତି ।
କଟକ ନେତାଜୀ ନଗରର ଶୁଭମ କୁମାର ବେହେରା ଓ ନିଶାନ୍ତ ପାଢ଼ୀ ହୋଲି ଖେଳି ସାରି ମଧ୍ୟାହ୍ନରେ କୁଆଖାଇ ନଦୀର ଘାଟକୁଳା ଘାଟରେ ଗାଧୋଉଥିବା ବେଳେ ବୁଡ଼ି ଯାଇଥିଲେ ।
କେନ୍ଦ୍ରାପଡ଼ା ଜିଲ୍ଲା ଆଳି ବ୍ଲକ ଅନ୍ତର୍ଗତ ନିଆଳ ଗ୍ରାମର ଶୁଭ୍ରକାନ୍ତ ପରିଡ଼ାଙ୍କ ପୁତ୍ର ଆୟୁଷ୍ମାନ ପରିଡ଼ା ହୋଲି ଖେଳି ସାରି ପୋଖରୀରେ ଗାଧୋଇବା ବେଳେ ବୁଡ଼ି ଯାଇ ପ୍ରାଣ ହରାଇଥିବା ପରିବାର ପକ୍ଷରୁ କୁହାଯାଇଛି ।
ବାଲେଶ୍ୱର ଜିଲ୍ଲା ନିଳଗିରି ଅଞ୍ଚଳରେ ବୁଗାଳିବନ୍ଧ ଡ୍ୟାମରେ ଜଗା ଦାସବାବୁ ନାମକ ଯୁବକ ଗାଧୋଇବା ବେଳେ ବୁୁଡ଼ି ଯାଇ ପ୍ରାଣ ହରାଇଛନ୍ତି ।
ରାଜଧାନୀ ଭୁବନେଶ୍ୱର ଉପକଣ୍ଠ ରଙ୍ଗବଜାର ନିକଟ ପୁରୀ କେନାଲରେ ଜଣେ ମହିଳା କେନାଲରେ ବୁଡ଼ି ଯିବାରୁ ତାଙ୍କର ମୃତ୍ୟୁ ହୋଇଛି ।
କଟକ ନରାଜ ନିକଟରେ ମହାନଦୀରେ ଗାଧୋଇବା ବେଳେ ବାଲେଶ୍ୱର ଜିଲ୍ଲାର ଶାଶ୍ୱତ ସାହୁ ନାମକ ଛାତ୍ର ବୁଡ଼ି ଯାଇ ପ୍ରାଣ ହରାଇଛନ୍ତି ।
ମୟୁରଭଞ୍ଜ ଜିଲ୍ଲା ବାରିପଦା ସହରର ଶିବୁନ ମହାନ୍ତି ଜଣେ ବନ୍ଧୁଙ୍କ ସହ ଜମ୍ଭୀର ଡ୍ୟାମକୁ ଗାଧୋଇବାକୁ ଯାଇଥିଲେ । ସେଠାରେ ଉଭୟ ବୁଡ଼ି ଯାଇଥିଲେ । ଉଭୟଙ୍କୁ ଲୋକମାନେ ଉଦ୍ଧାର କରି ଡାକ୍ତରଖାନା ନେଇଥିଲେ ।
ଅନ୍ୟ ଏକ ଦୁଃଖଦ ଘଟଣାରେ ଢେଙ୍କାନାଳ ଜିଲ୍ଲାର କପିଳାସରୁ ୩ ଜଣ ଏକ ବାଇକରେ ଫେରୁଥିବା ବେଳେ ବାଇକଟି ସଦର ଥାନାଞ୍ଚଳରେ ଗଛରେ ପିଟି ହୋଇଯିବାରୁ ୩ ଜଣଙ୍କ ମୃତୁ୍ୟ ହୋଇଛି ।
ମୃତକ ୩ ଜଣ ହେଲେ କାଇମାଟିର ବ୍ରହ୍ମାନନ୍ଦ ଦେହୁରୀ, ଲୋଚାପାଲୀ ଗ୍ରାମର କୈଳାସ ଚନ୍ଦ୍ର ସାହୁ ଏବଂ ରାମେଶ୍ୱରପୁରର ସୁବ୍ରତ ଶାଶ୍ୱତ ରାଉତ ।
କେନ୍ଦୁଝର, ମାର୍ଚ୍ଚ ୧୦ (ଲୋକାଲ ୱାୟାର): ରାଜ୍ୟରେ ମଙ୍ଗଳବାର ରଙ୍ଗର ପର୍ବ ହୋଲିରେ ସମସ୍ତେ ମସଗୁଲ ଥିବା ବେଳେ କେନ୍ଦୁଝର ସଦର ବ୍ଲକ ରାଜାବନ୍ଧ ଗ୍ରାମରେ ନୃତ୍ୟ ଗୀତ ସହ ସାନ୍ତାଳ ସଂପ୍ରଦାୟର ଲୋକ ମାନେ ବାହାବଙ୍ଗା ପର୍ବ ପାଳନ କରିଛନ୍ତି ।
ପ୍ରଥମ ଦିନ ବଡ ଠାକୁର ମାରାଙ୍ଗବୁରୁ, ଲିଟଗୋସ୍ୱାଇଁ, ମଣେକ, ଜାହାରାୟ ଆଦି ଦେବା ଦେବୀଙ୍କ ସେମାନେ ସ୍ନାନପୂଜା କରୁଥିବା ବେଳେ ଦ୍ୱିତୀୟ ଦିନରେ ଗ୍ରାମର ମୁଖ୍ୟ, ପୂଜକ, ମାଝୀବାବା, ନାଏକବାବା ଙ୍କ ତତ୍ୱାବଧାନରେ ପାରମ୍ପରିକ ରୀତିନୀତିରେ ପୂଜାର୍ଚ୍ଚନା କରିଥାନ୍ତି ।
ଯିଏ ଯେଉଁ ଠାରେ ଥାନ୍ତି ନା କାହିଁକି ସାନ୍ତାଳୀ ସମ୍ପ୍ରଦାୟର ଲୋକେ ଏହି ଦିନରେ ଘରକୁ ଆସି ହାତ ଧରାଧରି ନୃତ୍ୟକରିବା ସହ ଆତ୍ମା ବିଭୋର ରହିଥାନ୍ତି।
ଛୋଟବଡ, ଧନୀ ଗରିବ ଭେଦଭାବ ନ ଥାଏ ଏବଂ ସମସ୍ତେ ଭାଇଚାରା ମନଭାବ ରଖି ପାଳନ କରନ୍ତି ବୋଲି ଗ୍ରାମ୍ୟ ମୁଖ୍ୟ ରାମକୃଷ୍ନ ମାର୍ଡୀ କୁହନ୍ତି ।
ଜଙ୍ଗଲ ଓ ପାହାଡ ଯେତେବେଳେ ଅବକ୍ଷୟ ହେଉଛି ସେତେବେଳେ ହିଁ ବନବାସୀ ମାନେ ସେସବୁକୁ ପୂଜାସ୍ଥଳୀ ବା ଶାଳ ରେ ଲଗାଇ ପୂଜାର୍ଚ୍ଚନା କରିବା ସହ ସୁରକ୍ଷା କରିଥାନ୍ତି ବୋଲି ଗ୍ରାମ୍ୟ ମୁଖ୍ୟ ରାଧା ସୋରେନ କୁହନ୍ତି ।
ସେହିପରି ଏହି କାର୍ଯ୍ୟକ୍ରମ କୁ ଭଦ୍ର ଦୁର୍ଯୋଧନ ମାର୍ଡୀ, ପାରାନିକ ରବିନ୍ଦ୍ର ମୁର୍ମୁ, ଡାଙ୍ଗୁଆ ରଜ ମୁର୍ମୁ, ରାଜେଶ ସୋରେନ ପରିଚାଳନା କରିଥିବା ବେଳେ ଶିବ ଶଙ୍କର ମାର୍ଡି, ସରପଂଚ ବାୟ ମାଝୀ, ଲକ୍ଷ୍ମଣ ହେମ୍ବରମ, ଭାସ୍କର ହାଁସଦା, ହରିହର ମୁର୍ମୁ , ଭାଗବତ ମାର୍ଡି, ବିଜୟ ଟୁଡୁ, ଜବା ମାର୍ଡୀ, ମାଳତୀ ମୁର୍ମୁ, ବାହା ମୁର୍ମୁ, ସାର ହେମ୍ବରମ ସମେତ ସଂଯୋଜନା କରିଛନ୍ତି ।
ଭୁବନେଶ୍ୱର, ମାର୍ଚ୍ଚ ୧୦ (ଲୋକାଲ ୱାୟାର): ଭାଇଚାରାର ପର୍ବ ହୋଲି ଅବସରରେ ମଙ୍ଗଳବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ,ରାଜ୍ୟପାଳ ଗଣେଶୀଲାଲ୍ ଓ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ଟ୍ବିଟ ଯୋଗେ ରାଜ୍ୟବାସୀଙ୍କୁ ଶୁଭେଚ୍ଛା ଜଣେଇଛନ୍ତି ।
ମୁଖ୍ୟମନ୍ତ୍ରୀ ଟ୍ବିଟ କରି କହିଛନ୍ତି ଯେ, ମହାପ୍ରଭୁ ଶ୍ରୀ ଜଗନ୍ନାଥଙ୍କ ଆଶୀର୍ବାଦରୁ ରଙ୍ଗର ପର୍ବ ହୋଲି ସମସ୍ତଙ୍କ ପାଇଁ ଆନନ୍ଦମୟ ହେଉ।
ରାଜ୍ୟପାଳ ଟୁଇଟରରେ ଲେଖିଛନ୍ତି, ଆନନ୍ଦ ଓ ଉଲ୍ଲାସର ପର୍ବ ପବିତ୍ର ହୋଲି ଅବସରରେ ମାନ୍ୟବର ରାଜ୍ୟପାଳ ଓଡ଼ିଶାର ଭାଇଭଉଣୀମାନଙ୍କୁ ଆନ୍ତରିକ ଶୁଭେଛା ଓ ଅଭିନନ୍ଦନ ଜଣାଉଛନ୍ତି।
ଏହି ପର୍ବ ରାଜ୍ୟ ତଥା ବାହାରେ ରହୁଥିବା ସମସ୍ତ ଓଡ଼ିଆଙ୍କ ଜୀବନରେ ସୁଖ,ଶାନ୍ତି ଓ ଆନନ୍ଦ ଭରିଦେଉ ବୋଲି କାମନା କରିଛନ୍ତି।
କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ନିଜର ଟୁଇଟରରେ ଲେଖିଛନ୍ତି ଯେ, ପ୍ରେମ, ସଦଭାବନା , ସୈାହାର୍ଦ୍ଦ୍ୟ ଓ ସମରସତାର ପର୍ବ ହୋଲି ଉପଲକ୍ଷେ ସମସ୍ତଙ୍କୁ ଶୁଭେଚ୍ଛା ।
ପୁରୀ, ମାର୍ଚ୍ଚ ୧୦(ଲୋକାଲ ୱାୟାର): ହୋଲି ଅବସରରେ ପୁଳୀ ବେଳାଭୂମିିରେ ବାଲୁକା ଶିଳ୍ପୀମାନେ ବାଲୁକା କୃତୀ ମାଧ୍ୟମରେ ଅଭିନନ୍ଦନ ଜଣାଇବା ସହ ସତର୍କତାର ସହ ରଙ୍ଗର ପର୍ବ ପାଳନ କରିବାକୁ ସଚେତନ ମଧ୍ୟ କରାଇଛନ୍ତି ।
ପଦ୍ମଶ୍ରୀ ସୁଦର୍ଶନ ପଟ୍ଟନାୟକ ବେଳାଭୂମିରେ ପ୍ରସ୍ତୁତ କରିଥିବା ବାଲୁକା କୃତୀରେ କରୋନା ଭାଇରସ ପ୍ରତି ସତର୍କ ରହି ହୋଲି ଖେଳିବାକୁ ନିବେଦନ କରିବା ସହ ଅଭିନନ୍ଦନ ଜଣାଇଛନ୍ତି ।
ସେହିପରି ବିଶିଷ୍ଟ ବାଲୁକା ଶିଳ୍ପୀ ମାନସ ସାହୁ ମଧ୍ୟ ୧୫ ଫୁଟ ଚଉଡ଼ାର ବାଲୁକା କୃତୀ ମାଧ୍ୟମରେ ଲୋକଙ୍କୁ କରୋନା ଭାଇରସ ପ୍ରତି ସତର୍କ ରହି ହୋଲି ଖେଳିବାକୁ ନିବେଦନ କରିଛନ୍ତି ।
କଟକ, ମାର୍ଚ୍ଚ ୧୦(ଲୋକାଲ ୱାୟାର): ସହରର ଝାଞ୍ଜିରୀମଙ୍ଗଳା ଅଞ୍ଚଳବାସୀ ମଙ୍ଗଳବାର ହଳଦୀ ଓ ଚନ୍ଦନରେ ହୋଲି ଖେଳି ଶୁଭେଚ୍ଛା ଜଣାଇଛନ୍ତି।
ସମାଜକୁ ଭିନ୍ନ ଏକ ବାର୍ତ୍ତା ଦେବା ପାଇଁ ସ୍ଥାନୀୟ ଗଣପତି ଯୋଗ ଶିବିରର ସଦସ୍ୟମାନେ ଏକତ୍ରିତ ହୋଇ ବଟା ହଳଦୀ ଓ ଚନ୍ଦନର ମିଶ୍ରଣ ପରସ୍ପରକୁ ଲଗାଇ ହୋଲି ପାଳିଛନ୍ତି।
ସମଗ୍ର ରାଜ୍ୟବାସୀ ଏହିପରି ପ୍ରାକୃତିକ ସାମଗ୍ରୀରେ ହୋଲି ପାଳନ କରନ୍ତୁ ଓ କରୋନା ଭାଇରସ ଭୟରେ ମହତ୍ୱପୂର୍ଣ୍ଣ ଦିନର ଆନନ୍ଦକୁ ନଷ୍ଟ କରନ୍ତୁ ନାହିଁ ବୋଲି ଯୋଗ ଶିବିରର ପ୍ରଦୋଷ ସାମନ୍ତରାୟ କହିଛନ୍ତି ।
ଭାଇଚାରାର ସହର କଟକରେ କୌଣସି ପର୍ବ ବନ୍ଦ ହୁଏନାହିଁ, ସେଥିଲାଗି ଆମେ ହଳଦୀ, ଚନ୍ଦନର ମିଶ୍ରଣରେ ହୋଲି ପାଳିଛୁ ବୋଲି ଆୟୋଜକ ଯୋଗେନ୍ଦ୍ର ବସ୍ତିଆ କହିଛନ୍ତି ।
ଦୋଳରେ ଠାକୁର ଘରଘର ବୁଲିବା ବା ଦୋଳ ମେଳଣ, ବଡ଼ଦେଉଳରେ ମହାପ୍ରଭୁଙ୍କ ସୁନାବେଶ ହେଉ ବା ଅବିର ଖେଳ- ଓଡ଼ିଆମାନେ ଏସବୁର ମଜା ନିଅନ୍ତି।
ଓଡ଼ିଶାର ଦୀର୍ଘ ସିନେ ପରମ୍ପରାରେ ହୋଲିକୁ ନେଇ ଆମ ଫିଲ୍ମଗୁଡ଼ିକରେ ଖୁବ୍ କମ୍ ଗୀତ ଥିଲେ ବି ତାହା ଦର୍ଶକଙ୍କ ମନରେ ବେଶ୍ ଛାପ ଛାଡ଼ିଯାଇଛି।
ହୋଲିକୁ ନେଇ ଓଡ଼ିଆ ଚଳଚ୍ଚିତ୍ରରେ ବର୍ତ୍ତମାନ ମଧ୍ୟରେ ଯେତେ ଗୀତ ସ୍ଥାନ ପାଇଛି, ସେଥିରୁ ଶୀର୍ଷରେ ରହିଛି 'ବଳିଦାନ' ଚଳଚ୍ଚିତ୍ରର "ହୋଲି ହୋଲିରେ ହୋଲି, ରଙ୍ଗ ରଙ୍ଗେଲି ନାଲି ନାଚ ଆଜିରେ ଝୁଲି ଝୁଲି" ଗୀତ।
୧୯୮୯ ମସିହାରେ ପ୍ରଶାନ୍ତ ନନ୍ଦଙ୍କ ନିର୍ଦ୍ଦେଶିତ ଏହି ଫିଲ୍ମର ହୋଲି ଗୀତରେ ସେତେବେଳେ ଏକପ୍ରକାର ଚହଳ ପକାଇଦେଇଥିଲା, ଯାହାକୁ ଗାଇଥିଲେ ପ୍ରଖ୍ୟାତ କଣ୍ଠଶିଳ୍ପୀ ତଥା ସଂଗୀତ ନିର୍ଦ୍ଦେଶକ ପ୍ରଫୁଲ୍ଲ କରଙ୍କ ସହ ବାଣୀ ଜୟରାମ ।
ସ୍କ୍ରିନରେ ଏହି ଗୀତ ଦୃଶ୍ୟରେ ଅଦିନ ହୋଲି ଖେଳିଥିଲେ ଅଭିନେତା ପ୍ରଶାନ୍ତ ନନ୍ଦ, ମମତା ଶଙ୍କର, ଜୟୀ, ନରି ଓ ବାଙ୍କୁ ପ୍ରମୁଖ କଳାକାର ।
ସୂରାପ ନାୟକଙ୍କ ସଂଗୀତ ନିର୍ଦ୍ଦେଶନାରେ ସୁବାସ ଦାସ, ଟି. ସୌରୀ, ଇରା ମହାନ୍ତି ଓ ନିଜେ ସ୍ବରୂପ ନାୟକ ଏହି ଗୀତଟିକୁ ଗାଇଥିଲେ।
ମହମ୍ମଦ ମହସିନଙ୍କ ନିର୍ଦ୍ଦେଶିତ 'ମନ ରହିଗଲା ତୁମରି ଠାରେ' ରୋମାଣ୍ଟିକ୍ ସିନେମାରେ ଅଭିନେତା ସିଦ୍ଧାନ୍ତ ମହାପାତ୍ର ଓ ଅଭିନେତ୍ରୀ ଜ୍ୟୋତି ମିଶ୍ରଙ୍କୁ ପ୍ରମୁଖ ଭୂମିକାରେ ଦେଖିବାକୁ ମିଳିଥିଲା।
୨୦୧୦ ମସିହାରେ ମୁକ୍ତିଲାଭ କରିଥିଲା ଓଡ଼ିଆ ଚଳଚ୍ଚିତ୍ର 'ଦିଓ୍ବାନା', ଯେଉଁଥିରେ ସ୍ଥାନ ପାଇଥିଲା ଆଉ ଏକ ହୋଲି ଗୀତ "ନେ ନେ ନେ ରଙ୍ଗ ଟିକେ ଦେଲି..."।
ଏହି ଗୀତର ଦୃଶ୍ୟରେ ଓଲିଉଡ୍ ସୁପରଷ୍ଟାର୍ ଅନୁଭବ ମହାନ୍ତିଙ୍କ ସହ ହାସ୍ୟ କଳାକାର ପପୁ ପମ୍ ପମଙ୍କୁ ଦେଖିବାକୁ ମିଳିଥିଲା ।
"ଧରି ରଙ୍ଗ ପିଚକାରୀ ଋତୁ ଆସିଲା/ ଦେହରେ ମନରେ ରଙ୍ଗ ଲଗେଇ ଦେଲା..." ଓଡ଼ିଆ ଚଳଚ୍ଚିତ୍ର "ତୋର ମୋର ଯୋଡ଼ି ସୁନ୍ଦର"ର ଏହି ହୋଲି ଗୀତଟି ମଧ୍ୟ ଆଜିଯାଏ ଦର୍ଶକ ଓ ଶ୍ରୋତାଙ୍କ ଅନ୍ୟତମ ପ୍ରିୟ ଗୀତ ହୋଇ ରହିଛି।
ଶାନ୍ତିରାଜ ଖୋସଲାଙ୍କ ସଂଗୀତ ନିର୍ଦ୍ଦେଶନାରେ ବଲିଉଡ୍ କଣ୍ଠଶିଳ୍ପୀ ମହମ୍ମଦ ଅଜିଜ, ଶୁଭାଶିଷ ଓ ସଂଜୁ "ଧରି ରଙ୍ଗ ପିଚକାରୀ ଋତୁ ଆସିଲା..." ଗୀତଟିକୁ ଗାଇଥିବାବେଳେ ଏହାର ଗୀତିକାର ଥିଲେ ବିଜୟ ମଲ୍ଲ।
ଭୁବନେଶ୍ବର, ମାର୍ଚ୍ଚ ୧୦ (ଲୋକାଲ ୱାୟାର): ହୋଲି ପାଇଁ ମଙ୍ଗଳବାର ସାରା ରାଜ୍ୟ ଉତ୍ସବମୁଖର ହୋଇପଡ଼ିଥିବାବେଳେ ଏଥର କିନ୍ତୁ ରଙ୍ଗର ପର୍ବରେ ରଙ୍ଗିନ ହେବାକୁ ସମସ୍ତେ ସତର୍କ ଥିବା ଦେଖିକୁ ମିଳିଛି।
ହୋଲି ପାଇଁ ସହର ବଜାରଠାରୁ ଆରମ୍ଭ କରି ଗାଁଗହଳିରେ ପୂର୍ବରୁ ଅନେକ ଦିନରୁ ପ୍ରସ୍ତୁତି ଚାଲେ, ତେବେ କରୋନା ଭାଇରସ୍ ସଂକ୍ରମଣକୁ ଦୃଷ୍ଟିରେ ରଖି ସରକାର ଓ ସ୍ବାସ୍ଥ୍ୟ ବିଭାଗର ଆକଟ ପରେ ଏଥର ପ୍ରାୟ ସମସ୍ତେ ସଚେତନ ମନେ ହେଉଛନ୍ତି।
କରୋନା ଭାଇରସର ସଂକ୍ରମଣକୁ ଦୃଷ୍ଟିରେ ରଖି ରାଜ୍ୟ ସ୍ବାସ୍ଥ୍ୟ ବିଭାଗ ଦେଇଥିବା ପରାମର୍ଶ ଅନୁସାରେ, ଯଦି ଆପଣ ହୋଲି ଖେଳୁଛନ୍ତି, ତେବେ ମୁହଁରେ ରଂଗ ଲଗାନ୍ତୁ ନାହିଁ।
ନିଜ ପରିବାର ହେଉ ବା ଅଳ୍ପ କିଛି ସାଙ୍ଗସାଥୀଙ୍କ ଗହଣରେ ବି ଯଦି ଆପଣ ହୋଲି ଖେଳୁଛନ୍ତି, ତେବେ କେତେକ ଦିଗ ପ୍ରତି ଯନ୍ତବାନ ହେବାକୁ ବିଶେଷଜ୍ଞ ବା ଡାକ୍ତରମାନେ ମଧ୍ୟ ପରାମର୍ଶ ଦେଇଛନ୍ତି।
ହୋଲି ରଂଗ ତିଆରିରେ ମାଲାକାଇଟ୍ ଗ୍ରୀନ୍, ରୋଢ଼ାମିନ୍, ଜେନ୍ସିଆନ୍ ଭାଓଲେଟ୍, ଲେଡ୍ ଅକ୍ସାଇଡ୍ (କଳାରଙ୍ଗ), କପର ସଲ୍ଫେଟ୍ (ଶାଗୁଆ ରଙ୍ଗ), ଆଲୁମିନିୟମ୍ (ସିଲଭର ରଙ୍ଗ) ମର୍କ୍ୟୁରି ସଲ୍ଫେଟ୍ (ଲାଲ ରଙ୍ଗ) ଆଦି ରସାୟନିକ ପଦାର୍ଥ ବ୍ୟବହାର ହୁଏ, ଯାହା ଆଖି ପାଇଁ ବିପଦ ସୃଷ୍ଟି କରିପାରେ।
ତେଣୁ ହୋଲି ରଙ୍ଗରୁ ଆଖିକୁ ରକ୍ଷା କରିବାକୁ ମୁହଁରେ ମାସ୍କ କିମ୍ବା ଚଷମା ବ୍ୟବହାର କରିବାକୁ ବିଶେଷଜ୍ଞମାନେ ପରାମର୍ଶ ଦେଇଛନ୍ତି।
ଏଥର ହୋଲି ବେଳେ ରାଜଧାନୀ ଭୁବନେଶ୍ବର ଓ କଟକରେ ନିଶାସକ୍ତ ଲୋକଙ୍କ ଉପରେ କଡ଼ା ନଜର ରଖିବାକୁ ପୂର୍ବରୁ କମିଶନରେଟ୍ ପୁଲିସ୍ ସତର୍କ କରିସାରିଛି।
